Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Két ügy is érintette az egészségügyről szóló 1972. évi II. törvény végrehajtásáról szóló 16/1972. (IV. 29.) MT rendelet 13/C. §
Paragraph Index: 1368

(5) bekezdését, mely szerint a körzeti orvosi körzethatárok módosítása esetén az érintett személyek adatai előzetes hozzájárulásuk nélkül is átadhatók az új háziorvosnak. A jogszabály felülvizsgálatát kezdeményező adatvédelmi biztosnak az egészségügyi miniszter azt a választ adta, hogy a finanszírozási, az orvosi-szakmai és az adatvédelmi szempontok mérlegelésével a szükséges intézkedést megteszi. (895/K/1998 és 103/K/1999) A polgári peres eljárásban — kérelemre — engedélyezhető költségmentességgel kapcsolatos személyes adatkezelést érintette az a javaslat, mely szerint indokolatlan, hogy a kérelmező személyes adatait a perbeni ellenfél megismerje. Az Igazságügyi Minisztérium közigazgatási államtitkára ígéretet tett, hogy a költségmentesség engedélyezésére vonatkozó szabályokat a bíróságok ügyviteli szabályainak felülvizsgálata során áttekintik, és az indokolt adatvédelmi szempontokat érvényesíteni fogják. (258/A/1999) A kormányülések dokumentálásával, a dokumentumok megőrzésével és nyilvánosságával kapcsolatos ajánlásában az adatvédelmi biztos felkérte a Miniszterelnöki Hivatalt (MeH) vezető minisztert, valamint az igazságügyi minisztert, hogy kezdeményezzék a kormányülések tartalmi dokumentálásának olyan szabályozását, mely garantálja az állampolgárok alkotmányban biztosított információszabadságát. A felkérésnek egyik miniszter sem tett eleget. (144/A/1996 és 658/A/1998) A Miniszterelnöki Hivatal munkatársa egy, a kormányzati pénzeszközökre kiírt pályázatokat nyilvántartó rendszer kiépítésével kapcsolatban tett fel kérdéseket. Az adatvédelmi biztos felhívta a figyelmet, hogy a tervezett nyilvántartó rendszer egyaránt érinti a személyes adatok védelméhez és a közérdekű adatok megismeréséhez való jogot, ezért a felállításáról és működéséről szóló szabályokat törvénybe kellene foglalni, mint ahogy törvény rendezi a privatizációs, a közbeszerzési, a frekvenciahasznosítási stb. eljárások nyilvánosságát. Az előkészítéshez az Adatvédelmi Biztos Irodája készségesen nyújtana szakmai segítséget. Jelezte azt is, hogy egy, a közérdekű adatok internetes megismerését lehetővé tevő törvény első lépés lehetne az elektronikus információszabadság hazai meghonosításában. (651/K/1999)

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes